Nóg ŉ kind beland in bendekruisvuurArgieffoto ŉ Kleuter is Dinsdag in Helenvale in Port Elizabeth raakgeskiet toe hy in die kruisvuur van twee bendes beland het. Kol. Sibongile Soci, woordvoerder van die polisie, het in ŉ verklaring gesê die driejarige seuntjie was saam met sy pa in hul erf in Martinstraat toe twee bendes kort ná 14:00 op mekaar in dié straat losbrand. Die kleuter is gedurende die skietery in sy bolyf getref waarna hy na ŉ hospitaal gehaas is, het Soci gesê. Dié voorval volg enkele dae ná ŉ 12-jarige meisie in Bloemendal in Bethelsdorp doodgeskiet is. Maroela Media het vroeër berig Alvineesha Brookes (12) het Saterdag omstreeks 20:30 in Buysstraat in Bloemendal geloop toe sy in die kruisvuur van twee bendes, die Carlitos en die Hondekoppe, beland het. Sy het ŉ skietwond in die kop opgedoen, het kol. Priscilla Naidu, woordvoerder van die polisie, gesê. “Die ontstoke gemeenskap het dadelik na ŉ vermeende bendelid se huis in Bardienstraat opgeruk. Die persoon was nie by die huis nie en hulle het twee ander mense aangerand wat wel by die huis was,” het Naidu gesê. “Hulle is met klippe bestook en met skerp voorwerpe gesteek.” Lt.genl. Liziwe Ntshinga, provinsiale polisiekommissaris, het die jongste voorval ten sterkste veroordeel. Nshinga het in die verklaring gesê die polisie sal nie rus voordat die skuldiges aan die pen ry nie. ŉ 72-uur-aktiveringsplan is gevolglik van stapel gestuur om diegene wat die kleuter geskiet het op te spoor. Die polisie doen ŉ beroep op die gemeenskap van Helenvale om egter nié die reg in eie hande te neem nie en die skuldiges by die polisie aan te meld. Enige inligting rakende die voorval kan by speursers. Neville Gouws van die provinsiale georganiseerde misdaadondersoekeenheid (Bende-ondersoeke) by 082 387 5904 aangemeld word. ŉ Saak van poging tot moord is Dinsdag ná die skietery aanhangig gemaak.